Lis Greibe (S), 2001-04-27:
Vi behandler her et meget detaljeret beslutningsforslag fremsat af Enhedslisten.
Forslaget har tidligere været fremsat i næsten samme form, og Folketinget har årligt diskuteret spørgsmålet om bompenge.
Enhedslisten mener at have fundet løsningen på de særlige trafikale udfordringer, som hovedstadsområdet og Århus står over for, idet det fremsatte beslutningsforslag i sin hovedformulering ikke blot pålægger regeringen at undersøge de mange problemer, der ville opstå i forbindelse med etablering af et elektronisk betalingssystem, det pålægger direkte at gennemføre en projektering.
I bemærkningerne til hensigtserklæringen er dog ordet analyse benyttet, men hovedindtrykket er, at Enhedslisten føler sig helt overbevist om, at de har lagt et guldæg, og at dette nok kan udnyttes efter den foreviste model.
Begrundelsen for fremlæggelsen er, som også nævnt af trafikministeren, at vi skulle have en voksende biltrafik i de store byområder, hvilket ikke er rigtigt set inden for det sidste år, hvor trafikken i København og Århus er faldet i bykernen.
Vi er også i Socialdemokratiet meget opmærksomme på de miljømæssige konsekvenser, luftforurening, støj, de planmæssige uheldige følger i vores smukke byer osv., og vi har også gjort meget for netop at dæmme op for netop denne uheldige udvikling.
Oslo-modellen bliver nærmest fremlagt som en frelsermodel.
Dette er der delvis forsøgt taget højde for i forslaget ved etablering af mange flere kontrolporte, men man glemmer, at indførelsen af bompenge medfører en ret omfattende omlægning i det københavnske midtområde med afsmittende virkning langt ud af byen.
Jeg vil ikke afvise, at man teknisk kunne etablere et betalingssystem ved at lægge en elektronisk mur rundt om byerne, men det ville ikke være den simple løsning, som beslutningsforslaget forsøger at give indtryk af.
I øvrigt mener jeg ikke, at bompenge vil fungere retfærdigt, og jeg behøver vist ikke her at spørge Enhedslisten om, hvem de tror, der vil kunne få refunderet bompengeudgifterne over firmaregnskaberne.
Vi må finde andre metoder til at forhindre, at vore byer propper til med biler og dermed, ud over at få store miljøproblemer, mister deres charme og muligheden for at være ønskværdige for mennesker at bo og leve i.
Og heldigvis sker der løbende meget på området.
Både Københavns Kommune og Århus har i diverse rapporter belyst de trafikale forhold med det formål trafikalt at fredeliggøre bykernerne.
Dette analysearbejde udløser dog ikke en politisk opbakning til bompengessystemer, og dette måtte vel ellers være den første forudsætning for, at vi kastede os over netop denne løsningsmodel.
Vi mener i hvert fald i Socialdemokratiet, at der som minimum bør foreligge et lokalt ønske om at indføre systemer med ren lokal virkning, før der bruges mange ressourcer på at undersøge sagen nærmere.
Men der skal arbejdes videre med de mange tiltag, som vi og kommunerne allerede har taget.
Vi har gennem de senere år investeret meget i den kollektive trafik, og denne udvikling skal bestemt fortsættes. Jeg er sikker på, at udbygningen af S-banen og metroen giver et stort trafikalt løft i København, og at den videre udbygning af metroen vil være et stærkt kort i forbindelse med de løsningen af de københavnske trafikproblemer.
I Århus er der igangsat et projekt med busprioritering
på en af de store indfaldsveje og strækninger i centrum af byen. Når teknikken er klar, ønsker Socialdemokratiet at omlægge bilafgifterne, således at betalingen i højere grad vil afspejle forbruget og være knyttet til de muligheder, man ellers har til at benytte kollektiv transport.
Efter aftale med bl.a. Enhedslisten er der, som allerede nævnt, igangsat et udredningsarbejde, som skal lede frem til et beslutningsgrundlag for indførelse af landsdækkende kørselsafgiftsystemer.
Jeg håber også, at Enhedslisten har forventninger til, at dette vil blive et godt grundlag for det videre beslutningsarbejde.
Vi mener i Socialdemokratiet, at der er mange andre realistiske og bedre håndtag at hive i, og vi støtter ikke det fremlagte beslutningsforslag.